[Foto’s] Raadsvergadering eindig met skoot, bloed en glasstukkeFoto: Facebook Daar het volgens berigte ŉ onderonsie tussen ANC- en DA-raadslede ontstaan waarna glase glo gegooi is. Chaos het hierna losgebreek en ŉ bebloede Rano Kayser, burgemeesterskomiteelid vir paaie en vervoer, en ANC-raadslid Rosie Daaminds, wat flou geword het nadat die skoot geskiet is, is hospitaal toe geneem. Albei is op draagbare uit die raadsaal gestoot. Die polisie is intussen ook ontbied. Volgens berigte is Werner Senekal, die raad se hoofsweep, met ŉ skerp voorwerp in die rug gesteek. ŉ Veiligheidswag het glo die skoot afgevuur om die situasie te probeer ontlont. Volgens African News Agency (ANA) het die ANC beswaar aangeteken rakende ŉ item op die sogenaamde groenskrif, ŉ vertroulike dokument wat nie beskikbaar is vir die publiek nie. Kristoff Adelbert, uitvoerende burgemeester Athol Trollip se hoof van personeel, het gesê die metro sal later ŉ verklaring oor die aangeleentheid uitreik. “Die ANC het aggressief geraak waarna ŉ spesifieke ANC-raadslid ŉ glasbeker op Kayser se kop gebreek het.” Kapt. Sandra Janse van Rensburg, woordvoerder van die polisie, het bevestig die saak word ondersoek.